En polsk lastbilchauffør vågner formentlig op med slemme tømmermænd og en gevaldig hovedpine i dag. Han havde haft en festlig fredag aften - i hvert fald blev han nuppet med en skyhøj promille. Ved 00.15-tiden bemærkede en patruljevogn på Høvejen tæt ved Hvorup, at en lastbil var kørt fast på en pløjemark. Den holdt med det ene hjulpar ude i marken. - Chaufføren ligger og sover, så vores mand på stedet går hen og vækker ham. Han fornemmer hurtigt, han har drukket tæt og beder ham blæse i alkometeret. Her blæser han så over 2.0, fortæller vagthavende ved Nordjyllands Politi, Bruno Brix. En promille på 2.0 giver udtalte forgiftningssymptomer og manglende selvkontrol. Den polske 55-årige lastbilchauffør blev anholdt, afhørt og sigtet for spirituskørsel. Han bliver ikke fremstillet i grundlovsforhør. - Vi ransagede bilen for en sikkerheds skyld for at se, om vi kunne finde andet, men det gjorde vi ikke. Så vi sigter ham 'kun' for sprirituskørsel, fortæller Bruno Brix. Selv om chaufføren ikke kørte sin lastbil, da betjenten fandt ham, bliver han alligevel tiltalt for spirituskørsel, fordi man ud fra både hjulsporene og takografen (måler chaufførens køre- og hviletider) kan se, at den polske mand havde kørt lastbilen på det tidspunkt, han var påvirket af alkohol.
En 55-årig lastbilchauffør er blevet sigtet for spirituskørsel, da han efter en særdeles våd aften valgte at sætte sig bag rattet.